section_heading: Vojna karijera
paragraph_text: Martin Chales de Beaulieu rođen je 11. studenog 1857. u Frankfurtu na Odri. U prusku vojsku stupio je 1877. godine služeći u 2. gardijskoj grenadirskoj pukovniji. U siječnju 1887. promaknut je u čin poručnika, da bi potom služio u vojnog okrugu Mainza, te Glavnom stožeru u Berlinu. U listopadu 1891. dosiže čin satnika. Te iste godine imenovan je drugim pobočnikom načelnika Glavnog stožera Alfreda von Schlieffena koju dužnost obnaša do 1894. od kada ponovno služi u 2. gardijskoj grenadirskoj pukovniji gdje zapovijeda satnijom. Potom služi u stožeru 2. gardijske divizije u Berlinu, te stožeru VI. korpusa u Breslauu. U međuvremenu je, u studenom 1897., promaknut u čin bojnika. Od 1901. ponovno služi kao zapovjednik bojne u 2. gardijskoj grenadirskoj pukovniji, da bi nakon toga iduće godine bio imenovan prvim pobočnikom načelnika Glavnog stožera Alfreda von Schlieffena.